Herbert Hagen

**Herbert Martin Hagen** (1913–1999) var en tysk SS-Sturmbannführer som medvirket til holocaust. Han sonet 4 år i fengsel på sine eldre dager. 

Herbert Hagen ble født 20. september 1913 i Neumünster i Schleswig-Holstein. Hagen begynte i SS oktober 1933 i Kiel 21 år gammel og gikk inn i Sicherheitsdienst (SD) i 1934 der Franz Six ble oppmerksom på den ambisiøse unge mannen og fungerte som mentor. Fra 1933 til 1937 ble han forfremmet 7 ganger. Hagen var en av de yngste sjefene i regimets sikkerhetsapparat Hagen studerte ved siden av arbeidet. Tross sin begavelse omtales han i likhet med Eichmann og Dannecker som en mislykket student. Hagen, Dieter Wisliceny, Adolf Eichmann og Theodor Dannecker omtales som målbevisst og ideologisk motiverte SD-medarbedere som ønsket å harmonisere den fragmenterte anti-jødiske politikken med sikte på økonomisk utpressing og tvungen utvandring. 

Som avdelingsleder for Abteilung II/112: Juden i SD-Hauptamt (SDs hovedkontor under Himmler) ble han i 1937 den overordnede til Adolf Eichmann. Hagen etterfulgte Dieter Wisliceny i denne stillingen. Hagen reiste med Eichmann til Wien straks etter Anschluss, og de to innledet organiserte jødeforfølgelser der. Hagens og Eichmanns arbeid ble forstyrret av pogromer i Wien og Heydrich truet med å arrestere nazister som var ansvarlige for disse ukontrollerte angrepene på jøder. Hagen returnerte til Berlin etter kort tid. Eichmann og Hagen var i Praha fra mars 1939 og innledet jødeforfølgelsene der. Fra 1939 arbeidet han i  RSHA-Amt VI for utenriksetterretningstjenesten. Tidlig i 1940 ble han leder for seksjon H 2 (jødedom og antisemittisme) i RSHA avdeling VI (ideologisk forskning). Eichmann var samtidig leder for avdeling IV D4.

Hagen døde i 1999. 

## Frankrike
Sommeren 1940 ble Hagen sendt til det okkuperte Paris der han blant annet ble personlig assistent for HSSPF Carl Oberg (fra mai 1942). Til 1942 arbeidet Hagen med å bygge opp Sipo/SD i det vestlige Frankrike med base i Bordeaux. Theodor Dannecker var den tyske lederen for jødeforfølgelsene i det okkuperte Frankrike. Mange boliger tilhørende jøder i Paris ble på Hagens ordre gjennomsøkt. 

I 1940 arbeidet Himmler og Eichmann fortsatt med Madagaskarplanen; i 1941 ble denne planen lagt bort til fordel fra deportasjon til de okkuperte områdene i Øst-Europa. I januar 1942 ble første jødene, rundt 1000, sendt fra Paris til Auschwitz. Theodor Dannecker arbeidet våren 1942 med å løse transportproblemene til konsentrasjonsleirene i Polen. Senere i 1942 signerte Hagen på et dokument som omhandlet deportasjon av 100.000 jøder fra Frankrike. I juli 1942 ble Hagen og Eichmann enige om å øke deportasjonstakten vesentlig fra 3000 i uken slik at Frankrike kunne gjøres jødefrit så raskt som mulig. I juli-august 1942 gikk det omtrent en togavgang annenhver dag med 1000 personer i retning Auschwitz, først bare voksne kvinner og menn og fra august også barn. Han beordret 24. oktober 1941 henrettelse ved henging av 50 gisler i interneringsleiren Souges, nordvest i Frankrike. I desember 1941 etablerte han en konsentrasjonsleir i Merignac sør ved Atlanterhavskysten.

## Reise til Palestina sammen med Eichmann
Hagen og Eichmann reiste i oktober 1937 til Palestinamandatet for å vurdere mulighetene for en massiv utvandring av jøder fra Tyskland til Palestina. Eichmann hadde i februar-mars 1937 møte med den jødiske paramilitære organisasjonen Haganahs utsending, Feival Polkes, som var på besøk i Berlin og hadde flere besøk med representanter for SD. Polkes inviterte Eichmann og Herbert Hagen til Palestina. 

Den tyske planen var blant annet å styre strømmen av jødiske utvandrere til Palestina slik at de kunne hjelpe Haganah å skape en jødisk majoritet der. Eichmann og Hagen fikk visum til Palestina basert på falske pressekort. De ankom Haifa i oktober 1937 og besøkte der en kibbutz sammen med Haganahs representant. Eichmann og Hagen ble hele tiden holdt under oppsikt av britiske agenter og utvist etter 48 timer av britiske myndigheter. De to reiste deretter til Kairo og forlot Egypt 19. oktober uten å ha oppnådd noe særlig og hele reisen ansees som mislykket. De skrev en 50-siders rapport til Heydrich. 

## Etter andre verdenskrig
Hagen ble gift med en sekretær fra SS-kontoret i Paris. Han arbeidet etter krigen blant annet som direktør på en fabrikk i Warstein, Sauerland. Han hevdet å ikke ha kjennskap til skjebnen til jødene som ble sendt med tog fra Frankrike til Auschwitz.

På grunn av sitt arbeid med deportasjonen av jøder fra Frankrike ble Hagen i 1955 dømt av en militærdomstol i Paris til livstid i fengsel. Dommen skjedde in absentia og Hagen ble aldri arrestert. I henhold til Parisavtalen av 1954 var tyske myndigheter lenge avskåret fra å rettsforfølge personer som de allierte allerede hadde dømt. Ny avtale (1971) mellom Forbundsrepublikken og Frankrike åpnet for rettsforfølgelse i Tyskland. Franske myndigheter og advokaten Serge Klarsfeld og hans kone Beate Klarsfeld bisto tyske myndigheter med å skaffe bevis. I 1980 i Vest-Tyskland ble han dømt til 12 års fengsel for sin rolle under andre verdenskrig. I dommen fremgikk at han medvirket til deportasjon av 73.000 kvinner, barn og menn årene 1942-1944. Det ble lagt frem mange bevis i form av dokumenter og saken gikk relativt raskt. Han ble løslatt etter fire år.

## Referanser